O blamáži týkajúcej sa chybných testov (s vyplnenými správnymi odpoveďami) úrovne A na písomné maturity z matematiky sme sa snažili hovoriť so zástupcami čo najväčšieho počtu stredných škôl, kde matematické testy písali.
Gymnázium M. Galandu. Zdenka Novotná z Pedagogickej a sociálnej akadémie v Turčianskych Tepliciach bola predsedníčkou maturitnej komisie pri písomkách z matematiky v Gymnáziu M. Galandu. "Otvorili sme testy podľa pokynov a skontrolovali sme, či ich máme správny počet. Zistila som, že je v testoch s jedným z kódov sú označené aj správne odpovede. Oznámili sme to Štátnemu pedagogickému ústavu v Bratislave. Povedali sme, že sme vyradili chybné testy, nahradili ich správnymi a zabezpečili sme plynulý priebeh maturít z matematiky. Týkalo sa to iba šiestich študentov, ktorí absolvovali maturitu na úrovni A," povedala nám Zdenka Novotná.
Martinské gymnáziá. V Gymnáziu V. Paulinyho-Tótha si všimli chybné hárky so správnymi odpoveďami až samotní maturanti. Pedagógovia potom maturity prerušili a 17 chybných testov vymenili za správne. Podobne to bolo aj v Gymnáziu na Ulici J. Lettricha, kde študenti po desiatich minútach oznámili, že majú testy s označenými správnymi odpoveďami. Telefonovali Štátnemu pedagogickému ústavu do Bratislavy, podľa pokynov ktorého presťahovali študentov, ktorí dostali chybné testy do inej triedy a dali im na vypracovanie testu 120 min.
Ďalšie gymnáziá. Vo vrútockom Gymnáziu vybrali iba správne testy. Žiadny zo žiakov nepísal test s označenými odpoveďami. Podobne bolo aj na Bilingválnom anglicko-slovenskom gymnáziu M. Hodžu v Sučanoch, ale nedozvedeli sme sa, či na chybu v testoch prišli študenti, alebo pedagógovia. V tejto škole testy písali vlastne dobrovoľne, pretože nebudú súčasťou ich maturitných skúšok.
Ďalšie stredné školy. V Strednej priemyselnej škole v Martine si vybralo maturitu z matematiky na úrovni A iba ôsmi študenti. Na chybné testy prišli pedagógovia ešte predtým, ako ich študenti začali vyplňovať. Správne odpovede na nich začiernili, a tak maturanti mali k dispozícii obidva testy úrovne A. Študentky Pedagogickej a sociálnej akadémie v Turčianskych Tepliciach z matematiky nematurovali a študenti Obchodnej akadémie v Martine robili iba testy na úrovni B.
* * *
Na mnohých školách neprebehli maturity z matematiky v súlade so zásadami "fair play". Podľa agentúry SITA z 2714 žiakov mala polovica testy s odpoveďami. Minister školstva Martin Fronc vo štvrtok oznámil, že po porade s právnikmi sa rozhodol o opakovaní písomnej
maturitnej skúšky z matematiky skupiny A.